I juni blev plejecentret Vendelbocentret i Sindal hårdt ramt af coronavirus. Nu er der igen konstateret et smittetilfælde. - Lørdag fik vi beskeden om, at en medarbejder er testet positiv med covid-19, oplyser Leif Serup, der er direktør for Sundheds-, Ældre- og Handicapforvaltningen i Hjørring Kommune, til TV2 Nord og uddyber: - Det er en medarbejder, der rutinemæssigt har ladet sig teste, og medarbejderen har ikke symptomer, siger han. Skal isoleres og testes Leif Serup oplyser, at de nu er begyndt at opspore nærkontakter til den smittede for at undgå yderligere smitte med coronavirus. - Det vil sige dét personale på centret, der er nærkontakter, og hvis der er borgere, personen har været i kontakt med. De skal isoleres, og personalet skal sendes hjem og testes, hvis de er defineret som nærkontakter, siger han. Leif Serup uddyber, at man i går, søndag, testede alle medarbejdere, som var på arbejde, og at samtlige beboere blev testet. Det øvrige personale skal testes i de hvide telte. Ingen besøg til de ældre Leif Serup fortæller, at man nu er ved at kigge nærmere på den ansattes positive covid-19-test. - Det er for at se, om den virkelig er positiv, eller om der er tale om en falsk-positiv test. Det får vi en tilbagemelding på enten i dag eller i morgen. Indtil da gør vi, som vi skal, siger Leif Serup til TV2 Nord. Han oplyser, at de pårørende er blevet orienteret om situationen, og at de i øjeblikket ikke kan komme på besøg. Hverken den smittede, øvrige medarbejdere eller beboerne har symptomer.

Referat:
De ældre er nu isoleret og må i øjeblikket ikke få besøg.